সর্বিক বিবেচনায় রাজধানীর আইনশৃংখলা পরিস্থিতি মোটেই ভালো নয়। ছিনতাই, রাহাজানি, চুরি, ডাকাতি সমানেই চলছে। পথে তো বটেই, বাসা-বাড়িতেও নিরাপত্তার নিশ্চয়তা নেই। কিছুদিন ধরে চুরি ব্যাপকভাবে বেড়ে গেছে। নানা অসিলায় বাসা-বাড়িতে ঢুকে মালামাল নিয়ে যাওয়ার মতো দস্যুতাও লক্ষ্য করা যাচ্ছে। আইন-শৃংখলা রক্ষাকারী বাহিনীর পক্ষ থেকে যদিও বলা হচ্ছে, আইনশৃংখলা পরিস্থিতি সম্পূর্ণ নিয়ন্ত্রণে আছে; কিন্তুু বাস্তবতা এ দাবির সত্যতা প্রমাণ করে না। একদিকে গুম, তুলে নেয়া এবং পুলিশের বিভিন্ন শাখার পরিচয় দিয়ে চাঁদাবাজি ইত্যাদি চলছে অন্যদিকে ছিনতাইকারী-রাহাজানসহ বিভিন্ন দুস্কৃতকারী চক্রের অপতৎপরতাও অব্যাহত আছে। এ অবস্থায় কারো পক্ষেই নিরাপদ ও স্বস্তি বোধ করা সম্ভব নয়। যার অবস্থা যেনই হোক, প্রত্যেকেই তার জানামালের নিশ্চিত নিরাপত্তা চায়। এ নিরাপত্তা দেয়ার দায়িত্ব অবশ্যই আইনশৃংখলা রক্ষাকারী কর্তৃপক্ষের। এক্ষেত্রে কোনো উপেক্ষা, অবহেলা এবং ওজর-আপত্তির সুযোগ আছে বলে আমরা মনে করিনা। আইনশৃংখলা সুরক্ষার তাকিদেই রাজধানীতে থানা ও পুলিশের সংখ্যা বাড়ানো হয়েছে। কিন্তু এর সুফল তেমন পাওয়া যাচ্ছে না। বলা হয়ে থাকে, লোকসংখ্যার অনুপাতে পুলিশের সংখ্যা যথেষ্ট নয়। তাছাড়া যানবাহন ও সাজসরঞ্জামেরও অভাবও আছে। হয়তো এ কথা বেঠিক নয়; কিন্তুু যতটুকু সংগতি ও সামর্থ আছে ততটুকুরই কি ব্যবহারই ঠিকমতো হচ্ছে? সম্ভবত হচ্ছে না। হলে আইনশৃংখলা পরিস্থিতি ও জননিরাপত্তা এতটা উদ্বেগের বিষয় হতো না কখনো। অভিযোগ রয়েছে, পুলিশ তার মূল দায়িত্ব পালনে যথেষ্ট সময় দিতে পারছে না। রাজনৈতিক ও অন্যান্য কাজে তাকে অধিক ব্যস্ত থাকতে হয়। ফলে মূল দায়িত্ব পালনে ভাটা পড়েছে। আর এই সুযোগে দুস্কৃতকারী ও অপরাধীরা তাদের অপকর্ম ও অপতৎপরতা বাড়ানোর মওকা পাচ্ছে। বিষয়টি গভীরভাবে খতিয়ে দেখার প্রয়োজন বলে আমরা মনে করি।